**Povabilo za izbor programov javnih del za leto 2023**

Mestna občina Kranj obvešča, da je Zavod RS za zaposlovanje 25. oktobra 2022 na spletni strani Zavoda objavil [Javno povabilo za izbor programov javnih del za leto 2023](https://www.ess.gov.si/obvestila/obvestilo/javno-povabilo-za-izbor-programov-javnih-del-za-leto-2023).

Vašo ponudbo in *Obrazec št. 2 – Izjavo naročnika* Programa javnega dela za leto 2023 čim prej pripravite in posredujte na e-naslov [mok@kranj.si](mailto:mok@kranj.si) in [barbara.ciric@kranj.si](mailto:barbara.ciric@kranj.si), da jo v Mestni občini Kranj evidentirajo in pripravijo gradivo za obravnavo na Komisiji za zaposlovanje.

Oddaja popolnih ponudb za javna dela na Zavod bo tokrat potekala izključno elektronsko. Na portalu za delodajalce Zavoda pa je omogočeno že predhodno izpolnjevanje obrazcev ponudbe, ki jih v PDF obliki posredujte na MOK skupaj z Izjavo naročnika.

Zaradi hitrejšega poteka dela, ki ga javno povabilo vsekakor zahteva, izpolnite na Obrazcu št. *2 Izjava naročnika* tudi rubrike, ki se nanašajo na naročnika in zastopnika občine, in sicer:

Naziv naročnika: Mestna občina Kranj, zakoniti zastopnik: Matjaž Rakovec, župan.

Matična številka Mestne občine Kranj je 5874653000.

Sredstva za javna dela v proračunu Mestne občine Kranj za leto 2023 ostajajo na enaki ravni kot za leto 2022. Občinski delež kritja plače za udeležence javnih del znaša 50 odstotkov oz. pod določenimi pogoji 25 ali 5 odstotkov.

Sredstva Zavoda pa so za Območno službo Kranj nižja kot v letu 2022, zato je smiselno, da ste racionalni pri vključitvi števila udeležencev v posredovane programe javnih del.

Da bo Mestna občina Kranj v letu 2023 sofinancirala zaposlitev čim večjega števila udeležencev javnih del, bo sofinancirala le stroške razlike plač za udeležence v celoti (prva alineja pod navedbo sofinanciranja na Obrazcu št. 2 *Izjava naročnika*).

Vaše ponudbe za prvo obravnavo na zavodu pričakujemo čim prej, najpozneje pa do vključno **srede, 2. novembra 2022**. Komisija za zaposlovanje Mestne občine Kranj bo imela sejo 8. novembra 2022.

Po sprejemu predlaganih sklepov Komisije za zaposlovanje s strani župana vam bomo podpisan obrazec Izjava naročnika programov javnih del v PDF obliki poslali na e-naslov, ki ga boste navedli v Ponudbi za izbor programa javnih del za leto 2023. Če bo komisija predlagala manjše število udeležencev od predlaganih, pa vam bomo priložili tudi ustrezen obrazec z označenimi spremembami.

Podpisani obrazec Izjava naročnika programa priložite vaši ponudbi, ki jo boste 11. novembra 2022 na Zavod lahko posredovali izključno v elektronski obliki.